Rijeka, 6. kolovoza 2020.g.

**NAJAVA DOGAĐANJA**

**U SUSJEDSTVU DRENOVA EPK NASTAVLJA SE PROGRAM   
*MREŽA KINA NA EGZOTIČNIM LOKACIJAMA***

**U petak, 7. kolovoza od 21 sat u susjedstvu Drenova, jednom od 27 susjedstava Europske prijestolnice kulture, u Zavičajnom muzeju Drenove** (Drenovski put 138a, Rijeka) **održat će se projekcije dokumentarnih filmova *Delta – obilje umjetnosti* i *BFF*.**Projekcije se održavaju u sklopu programa **Mreža kina na egzotičnim lokacijama**, u suradnji u suradnji s **Filmaktivom**, a u okviru programa **Žiroskop**.

**Delta – obilje umjetnosti**

***Delta – obilje umjetnosti*, film je redatelja Marina Lukanovića, koji govori o Delti 5 - skupini devet umjetnika, koji dijele radni prostor u zgradi IVEX u samom centru Rijeke. Riječ je o međunarodno priznatim umjetnicima koji su izlagali u relevantnim galerijama diljem Europe, SAD-a i Kine.**  
Nezavidna, ali ipak uzbudljiva pitanja o životu i radu umjetnika, dinamici svakodnevnice dijeljenja prostora s kolegama, kontaktu s publikom i neizvjesnoj budućnosti zgrade i cijele zone u kojoj se nalaze ključne su teme kojima se bavi film. Umjetnici stalno pitaju jedni druge i sami sebe o prirodi njihova odnosa: jesu li kolektiv ili tek skupina ljudi, koje zajedničke vrijednosti dijele, što ih povezuje: jednostavna potreba za radnim prostorom ili pak set zajedničkih ciljeva i pogleda na život.  
Suradnja kakvu imaju umjetnici u Delti 5, gdje su neki prostori zajednički na korištenje cijeloj skupini, a neki ateljei pojedinaca, jedan je od mogućih modela zadržavanja ideja solidarnosti, altruizma i zdrave pameti i istovremenog zaobilaženja principa suvremenog kapitalizma u kojem sve ima svoju cijenu i svako polje ljudske djelatnosti mora biti monetizirano, izmjereno, proračunato, komercijalno i isplativo.  
  
**BFF**

Odrastajući, s prijateljima dijelimo svoje sretne i tužne trenutke. Što su problemi veći, to smo bliži dragim ljudima. Neka se prijateljstva održe, izdrže sve mijene odrastanja, neka putem gubimo, no svako prijateljstvo ostavlja snažan utisak i igra važnu ulogu u tome tko smo danas. **Film *BFF*, redateljice Sanje Marjanović govori o prijateljstvu i odrastanju prateći četiri djevojke tijekom 10 godina.** Što je to što nas čini prijateljima? Koliko smo se spremni promijeniti da bismo se uklopili u društvo? Koristeći arhivske snimke koje su same protagonistice snimile pred deset godina, kao tinejdžerke, film nam daje jedinstveni uvid u život mladih Riječanki i promjene kroz koje prolaze odrastajući.  
  
**Ulaz je slobodan.**

**O Mreži kina na egzotičnim lokacijama**

Vođeni idejom izmještanja kulturno-umjetničkih sadržaja izvan uobičajenih turističkih ruta, Mreža kina na egzotičnim lokacijama program je neformalnog okupljanja ljubitelja dokumentarnih filmova. Filmovi se prikazuju pod vedrim nebom, u dvorištima muzeja ili u uličicama starih gradskih jezgri, u lukama ili na dječjim igralištima. Cilj je privući i educirati publiku o dokumentarnim filmovima kako bi se razvio dijalog o društveno važnim temama.

Unaprijed zahvaljujem na objavi najave.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42